Ügyiratszám: HSZ/19775-1/2020**.**

Látta:

**----------------------------**

Lőrincz László

 *gazdasági irodavezető*

**JEGYZŐKÖNYV**

**Hajdúszoboszló Város Önkormányzatának**

*Pénzügyi és Gazdasági Bizottsága 2020. június 24-én 1400 órakor kezdődő nyílt üléséről*

**Helye:** Hajdúszoboszlói Polgármesteri Hivatal, „A” épület, Pávai Vajna Ferenc terem.

**Jelen vannak** a csatolt jelenléti ív szerinti bizottsági tagok: Harsányi István elnök, Dr. Sóvágó László, Mester József, Nagy Attila, Tóth Márta

**A Polgármesteri Hivatal részéről jelen vannak:** Dr. Korpos Szabolcs jegyző, Lőrincz László gazdasági irodavezető, Szilágyiné Pál Gyöngyi városfejlesztési irodavezető-helyettes, Kovács Zoltán városfejlesztési ügyintéző, Szabóné Szabó Mária vagyongazdálkodási ügyintéző

**Jelen vannak továbbá:** Czeglédi Gyula polgármester, Majoros Petronella alpolgármester, Biró Anita önkormányzati képviselő, Matyasovszki Mónika Volánbusz Zrt. képviselője, Nagy László Volánbusz Zrt. képviselője, Nagy Csaba belső ellenőrzési vezető, Nagyné Dede Adél Hajdúszoboszlói Gazdasági Szolgáltató Intézmény vezetője, Fásiné Kovács Katalin HGSZI élelmezésvezető, Takács Ferencné HGSZI, Lévay Enikő TDM ügyvezetője

**Jegyzőkönyvvezető:** Balla Lászlóné

Harsányi István: Köszöntöm a megjelenteket. Az aláírt jelenléti ív alapján megállapítom, hogy a bizottság 5 fővel határozatképes. A meghívóban kiküldött napirendi javaslathoz érkezett kettő új napirendi anyag az előterjesztés a belső ellenőrzési tevékenység 2019. évi végrehajtásáról, és a költségvetési szervek vezetői nyilatkozatának, a belső kontrollok minőségéről adott értékelésének ellenőrzése címmel, melyeket, ha tárgyalni kíván a bizottság, napirendre kell vennünk. Az utóbbi csak a bizottság által tárgyalandó, továbbá kiosztásra került a meghívó szerinti 17. napirend (testületi ülés. 24.) anyaga és a 12. napirendi javaslathoz (testületi ülés 18.) egy módosított előterjesztés. Aki egyetért az elhangzott plusz előterjesztések napirendre-vételével, kérem kézfeltartással jelezze.

A bizottság 5 igen szavazattal egyhangúan támogatta a plusz előterjesztések napirendre vételét.

Nagy Csaba belső ellenőrzési vezető kérésére előre vesszük a belső ellenőrzéshez kapcsolódó előterjesztéseket, tekintettel arra, hogy az előadónak másik ülésen is részt kell venni.

Van-e más javaslat? – amennyiben nincs, kérem, szavazzunk. Aki egyetért a módosított napirendi javaslattal, kézfeltartással jelezze.

A Pénzügyi és Gazdasági Bizottság 5 igen szavazattal (Harsányi István, Dr. Sóvágó László, Mester József, Nagy Attila, Tóth Márta) ellenszavazat és tartózkodás nélkül elfogadta a javasolt napirendet (a döntéshozatalban 5 fő vett részt).

**37/2020. (VI. 24.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága elfogadta a módosított napirendi javaslatot.**

**Napirend:**

1. Előterjesztés a költségvetési szervek vezetői nyilatkozatának, a belső kontrollok minőségéről adott értékelésének ellenőrzése (csak bizottsági anyag)

Előadó: jegyző, belső ellenőrzési vezető

1. Előterjesztés a belső ellenőrzési tevékenység 2019. évi végrehajtásáról. (képviselő-testületi ülés napirendi javaslat)

Előadó: jegyző, belső ellenőrzési vezető

1. Előterjesztés a helyi menetrendszerinti autóbusz-közlekedés 2019. IV. negyedévi és 2020. I. negyedévi működéséről. (képviselő-testületi ülés 02. napirend)

Előadó: városfejlesztési irodavezető-helyettes

1. Előterjesztés az Autóbusz állomás – TESCO Áruház közötti helyi autóbusz járat beindításának feltételeiről. (képviselő-testületi ülés 03. napirend)

Előadó: városfejlesztési irodavezető-helyettes

1. Javaslat a 2019. évi költségvetési rendelet módosítására. (képviselő-testületi ülés 04. napirend)

Előadó: gazdasági irodavezető

1. Beszámoló Hajdúszoboszló Város 2019. évi költségvetésének végrehajtásáról. (képviselő-testületi ülés 05. napirend)

Előadó: gazdasági irodavezető

1. Javaslat a 2020. évi költségvetési rendelet módosítására. (képviselő-testületi ülés 06. napirend)

Előadó: gazdasági irodavezető

1. Előterjesztés pótelőirányzat biztosítására. (képviselő-testületi ülés 07. napirend)

Előadó: gazdasági irodavezető

1. Előterjesztés a Hajdúszoboszlói Turisztikai Nonprofit Zrt. 2020. évi üzleti tervének és marketingkommunikációs tervének elfogadására. (képviselő-testületi ülés 08. napirend)

Előadó: ügyvezető

1. Előterjesztés bérleti díj módosítás iránti kérelemről. (képviselő-testületi ülés 14. napirend)

Előadó: gazdasági irodavezető

1. Előterjesztés Jókai sor 9. számú pavilon elővásárlási jog gyakorlására. (képviselő-testületi ülés 15. napirend)

Előadó: gazdasági irodavezető

1. Előterjesztés rendelet módosításra - közterület hasznosítás. (képviselő-testületi ülés 16. napirend)

Előadó: városfejlesztési irodavezető-helyettes

1. Előterjesztés külterületi utak felújítása pályázattal kapcsolatosan. (képviselő-testületi ülés 17. napirend

Előadó: városfejlesztési irodavezető-helyettes

1. Előterjesztés pályázati lehetőségről. (képviselő-testületi ülés 18. napirend)

Előadó: városfejlesztési irodavezető-helyettes

1. Előterjesztés a Gönczy Pál u. 7. szám alatti konyha előtető felújításával kapcsolatosan. (képviselő-testületi ülés 20. napirend)

Előadó: városfejlesztési irodavezető-helyettes

1. Előterjesztés a Bocskai Rendezvényközpont beázással kapcsolatos helyreállításáról. (képviselő-testületi ülés 21. napirend)

Előadó: városfejlesztési irodavezető-helyettes

1. Előterjesztés közterület használati kérelemről - street gokart. (képviselő-testületi ülés 22. napirend)

Előadó: városfejlesztési irodavezető-helyettes

1. Előterjesztés közterület használati kérelemről – spray festés. (képviselő-testületi ülés 23. napirend)

Előadó: városfejlesztési irodavezető-helyettes

1. Előterjesztés a Bocskai Múzeum fejlesztéshez kapcsolódó többletforrás igényről. (képviselő-testületi ülés 24. napirend)

Előadó: városfejlesztési irodavezető-helyettes

Tájékoztatók, bejelentések

**1. napirend**

***Előterjesztés a költségvetési szervek vezetői nyilatkozatának, a belső kontrollok minőségéről adott értékelésének ellenőrzése (csak bizottsági anyag)***

Harsányi István: van-e kiegészítés?

Nagy Csaba: a költségvetési szervek belső kontrollrendszeréről és belső ellenőrzéséről szóló kormányrendelet alapján az ellenőrzött évre vonatkozó, a belső kontrollrendszerek értékelését tartalmazó nyilatkozatokat a költségvetési szervek vezetői elkészítették, az irányító szervnek megküldték. Jogszabály alapján a vezetői nyilatkozatokat a polgármester a zárszámadási rendelet tervezetével együtt terjeszti a képviselő-testület elé.

Harsányi István: van-e – kérdés? – vélemény? – amennyiben nincs, kérem szavazzunk. Aki az előterjesztést támogatja, kérem jelezze.

A Pénzügyi és Gazdasági Bizottság 5 igen szavazattal (Harsányi István, Dr. Sóvágó László, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**38/2020. (VI. 24.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága elfogadja a költségvetési szervek vezetői nyilatkozatának, a belső kontrollok minőségéről adott értékelésének ellenőrzéséről a jelentést.**

Határidő: azonnal

Felelős: jegyző, belső ellenőrzési vezető

1. **napirend**

***Előterjesztés a belső ellenőrzési tevékenység 2019. évi végrehajtásáról. (képviselő-testületi ülés napirendi javaslat)***

Harsányi István: Van-e kiegészítés?

Nagy Csaba: az éves ellenőrzési jelentést a Pénzügyminisztérium által maghatározott szerkezeti formában készítettük el, a terveknek megfelelően minden ellenőrzést végrehajtottunk. Az ellenőrzésekről a bizottság megkapta az előterjesztéseket, tehát a jelen előterjesztésben foglaltaknál részletesebben ismeri a bizottság az ellenőrzési megállapításainkat. Ez már egy összefoglalója az éves munkánknak, úgy gondolom nincs benne olyan új dolog, amit a bizottság, illetve a korábbi bizottság nem látott volna az előző évben. Tavalyi évben munkánk végzésében nem voltunk akadályozva, minden ellenőrzött költségvetési szerv eleget tett azoknak a kéréseinknek, amit az ellenőrzés során szükségesnek tartottunk. Amennyiben kérdés van szívesen válaszolok.

Harsányi István: van-e – kérdés? – vélemény? – amennyiben nincs, kérem szavazzunk. Aki az előterjesztést támogatja, kérem jelezze.

A Pénzügyi és Gazdasági Bizottság 5 igen szavazattal (Harsányi István, Dr. Sóvágó László, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**39/2020. (VI. 24.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a belső ellenőrzési tevékenység 2019. évi végrehajtásáról előterjesztést és határozati javaslatot és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

1. **Hajdúszoboszló Város Önkormányzatának Képviselő-testülete elfogadja az éves jelentést az önkormányzat irányítása alá tartozó költségvetési intézményeinek 2019. évi belső ellenőrzéseiről (1. sz. melléklet)**
2. **Hajdúszoboszló Város Önkormányzata Képviselő-testülete elfogadja az éves jelentést a Polgármesteri Hivatal 2019. évi belső ellenőrzéseiről (2. sz. melléklet).**

Határidő: 2020. június 25.

Felelős: bizottsági elnök

1. **napirend**

***Előterjesztés a helyi menetrendszerinti autóbusz-közlekedés 2019. IV. negyedévi és 2020. I. negyedévi működéséről. (képviselő-testületi ülés 02. napirend)***

Harsányi István: van-e kiegészítés?

Szilágyiné Pál Gyöngyi: az előterjesztésben jeleztük, hogy bizonyos költségelemeket nem tartunk indokoltnak és elszámolhatónak a Volánbusz Zrt. beszámolójában. Kardinális kérdés a jutalmazás költségének, és az autóbusz karbantartási vagy felújítási költségének elszámolása, elsősorban ezeket kifogásoltuk. Az előterjesztés készítésekor még nem ismertük a Volánbusz Zrt. álláspontját a mi felvetéseinkkel kapcsolatosan.

Matyasovszki Mónika: a 2019. IV. negyedévi és a 2020. I. negyedévi beszámolónál hasonló problémák merültek fel. Elsősorban a bérköltségnövekedés, másodsorban az autóbuszok közvetett költségeinek növekedése. 2019. IV. negyedévben év végi jutalmazást adott a Volánbusz Zrt. a dolgozóinak, ami bérköltségként merült fel és ez okozta a bérnövekedést, a bázis évben ilyen tétel nem merült fel. A számviteli törvény szerint a munkavállalóknak kifizetett jutalom bérköltségként elszámolható. A 2020-2024-re vonatkozóan egy bérfejlesztési megállapodás jött létre, ez a 2020. I. negyedévi beszámolóban látható, a pályázatban is 8%-os bérfejlesztéssel lett kalkulálva a bérköltség. Első negyedévben a bérfejlesztés kompenzálására került az egyszeri 100.000 Ft kifizetésre. A kafetéria rendszerünket is egységesítettük, ennek kompenzálására került kifizetésre 7.500 Ft, valamint a járulékcsökkenés miatti többletünket is bérfejlesztésre fordítottuk, ebből adódik a bérköltség növekedés.

A karbantartással kapcsolatban kifogásként merült fel, hogy több járművel láttuk el a feladatot, mint a szerződésben foglalt 3 db jármű. A benyújtott pályázatban is minimálisan 3 db jármű lett meghatározva a helyi közszolgáltatási feladatok végzésére. Az hogy a gyakorlatban nem csak a 3 megadott rendszámú autóbusz – hanem több - látta el a feladatot, nem jelenti azt, hogy több karbantartási költéséget számoltunk el a végzett szolgáltatásra, ez összesenben a 3 darab jármű helyi teljesítményének megfelelő.

Nagy László: megtettük a megfelelő intézkedést annak érdekében, hogy ne vegyen részt ennyi autóbusz a helyi közlekedésben, így tisztább képet fog kapni ez az egész. Július 01-től ezt a tevékenységet átszervezzük, és a városban a szolgáltatást csak helyi autóbuszokkal fogjuk végezni.

Harsányi István: van-e kérdés? – vélemény? amennyiben nincs, kérem szavazzunk. Aki a határozati javaslattal egyetért, kérem kézfeltartással jelezze.

A Pénzügyi és Gazdasági Bizottság 5 igen szavazattal (Harsányi István, Dr. Sóvágó László, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**40/2020. (VI. 24.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a helyi menetrendszerinti autóbusz-közlekedés 2019. IV. negyedévi és 2020. I. negyedévi működéséről előterjesztést és határozati javaslatot és javasolja elfogadásra a képviselő-testületnek az alábbiak szerint:**

1. A **Hajdúszoboszló Város Önkormányzatának Képviselő-testülete a Volánbusz Zrt. Hajdúszoboszló város területén végzett menetrend szerinti helyi személyszállítás 2019. IV. negyedévre vonatkozóan elkészült tájékoztatójában igényelt 10.484.000 Ft összegű önkormányzati támogatásból az előterjesztésben foglalt indokok alapján az indokolt költségekre 4.357.000 Ft összeget biztosít.**
2. **Hajdúszoboszló Város Önkormányzatának Képviselő-testülete a Volánbusz Zrt. Hajdúszoboszló város területén végzett menetrend szerinti helyi személyszállítás 2020. I. negyedévre vonatkozóan elkészült tájékoztatójában igényelt 8.200.00 Ft összegű önkormányzati támogatásból az indokolt költségekre 5.928.000 Ft összeget biztosít.**

Határidő: 2020. június 25.

Felelős: bizottsági elnök

1. **napirend**

***Előterjesztés az Autóbusz állomás – TESCO Áruház közötti helyi autóbusz járat beindításának feltételeiről. (képviselő-testületi ülés 03. napirend)***

Harsányi István: van-e kiegészítés?

Nagy László: az önkormányzat több alternatívát kért az új járat beindítására vonatkozóan. A téli és nyári menetrend azért különbözik, mert nem külön autóbuszt biztosítunk erre a szolgáltatásra, hanem a helyi járati autóbuszokkal fogjuk végezni ezt a feladatot. Véleményem szerint, nem biztos, hogy az első időszakban 70-80 fő fog utazni ezeken a járatokon, idő kell mire ez felfut, a korábbi „Tesco járaton” nyári időszakban a turisták utaztak sokat.

Javasolni tudom a második alternatívát, mely szerint a midi autóbusszal végeznénk a feladatot, ami rendelkezésre áll, nem kell más autóbuszt beállítani, és szabadabb mozgása van a járműnek, mert kevesebb más egyéb feladata van, így nagyobb utasszám esetén a menetrend kedvezőbben alakítható. A midibusz költsége természetesen kevesebb, mint egy helyi járatot végző nagy busznak.

Harsányi István: van-e kérdés? vélemény? –amennyiben nincs, kérem szavazunk. Aki támogatja a határozati javaslatot, kérem kézfeltartással jelezze.

A Pénzügyi és Gazdasági Bizottság 5 igen szavazattal (Harsányi István, Dr. Sóvágó László, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**41/2020. (VI. 24.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja az Autóbusz állomás – TESCO Áruház közötti helyi autóbusz járat beindításának feltételeiről előterjesztést és határozatai javaslatot és javasolja elfogadásra a képviselő-testületnek az alábbiak szerint:**

**Hajdúszoboszló Város Önkormányzatának Képviselő-testülete támogatja az előterjesztés szerinti új, helyi menetrendszerinti autóbuszjárat indítását 6 hónap időtartamban az Autóbuszállomás és a TESCO Áruház viszonylatában midi autóbusz igénybevételével. A közszolgáltatás végzéséhez és az új megállóhely üzemeltetéséhez 6 hónap időtartamban az Önkormányzat 1.250.000 Ft összeget biztosít a 2020. évi városi költségvetés általános tartalékok kerete terhére.**

**Felhatalmazza a Polgármestert a közszolgáltatási szerződés módosítás aláírására.**

Határidő: 2020. június 25.

Felelős: bizottsági elnök

A Volánbusz Zrt. képviselői Matyasovszki Mónika és Nagy László távoztak az ülésről.

1. **napirend**

***Javaslat a 2019. évi költségvetési rendelet módosítására. (képviselő-testületi ülés 04. napirend)***

Harsányi István: van-e kiegészítés? kérdés? vélemény? – amennyiben nincs kérem szavazzunk. Aki az előterjesztést támogatja, kérem kézfeltartással jelezze.

A Pénzügyi és Gazdasági Bizottság 5 igen szavazattal (Harsányi István, Dr. Sóvágó László, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**42/2020. (VI. 24.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja 2019. évi költségvetési rendelet módosítására javaslatot és rendelettervezetet és javasolja elfogadásra Hajdúszoboszló Város Önkormányzata Képviselő-testületének.**

Határidő: 2020. június 25.

Felelős: bizottsági elnök

1. **napirend**

***Beszámoló Hajdúszoboszló Város 2019. évi költségvetésének végrehajtásáról. (képviselő-testületi ülés 05. napirend)***

Harsányi István: van-e kiegészítés? kérdés? vélemény?

Dr. Sóvágó László: sokszor elhangzik, hogyan lett átadva a város, megjegyezném olyan túl rosszul nem, mivel a beszámolóból is látszik, hogy a 2019. évi szabadon felhasználható pénzmaradvány 461.000 E Ft.

Harsányi István: van-e további hozzászólás? - amennyiben nincs, kérem szavazzunk. Aki az beszámolót elfogadja, kérem kézfeltartással jelezze.

A Pénzügyi és Gazdasági Bizottság 5 igen szavazattal (Harsányi István, Dr. Sóvágó László, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**43/2020. (VI. 24.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja Hajdúszoboszló Város 2019. évi költségvetésének végrehajtásáról a beszámolót és a zárszámadási rendelettervezetet és javasolja elfogadásra Hajdúszoboszló Város Önkormányzata Képviselő-testületének.**

Határidő: 2020. június 25.

Felelős: bizottsági elnök

1. **napirend**

***Javaslat a 2020. évi költségvetési rendelet módosítására. (képviselő-testületi ülés 06. napirend)***

Harsányi István: van-e kiegészítés?

Lőrincz László: a koronavírus veszélyhelyzet feloldásra került és ebből kifolyólag az idegenforgalom Hajdúszoboszló vonatkozásában megindult. Mindenki tudja, hogy az idelátogató vendégeknek az idegenforgalmi adót nem kell megfizetniük, viszont bevallást kell adniuk és az ennek megfelelőn be nem szedett adót a Magyar Állam az önkormányzat részére megtéríti, negyedévet követő hó 20-ával lehet ezeket az összegeket igényelni, az utolsó negyedévi összeget 2021-ben fogjuk megkapni. A július, augusztus és szeptember hónapokra úgy gondoljuk, hogy bizonyos mértékkel lehet számolni. Ennek megfelelően becsléseket végeztünk erre a három hónapra, és 75.803.000 Ft-ot kalkuláltunk, amit ebben az évben megkaphatunk. Javasoljuk ezzel az összeggel a 2020. évi költségvetés általános tartalék keretét megnövelni.

Harsányi István: van-e kérdés?

Dr. Sóvágó László: kérdéseket tett fel.

Válaszolt: Szilágyiné Pál Gyöngyi, Lőrincz László, Czeglédi Gyula

Dr. Sóvágó László: a költségvetésben eredetileg 300 millió forint lett tervezve a körzetekre, csodálkozom, hogy ezt a körzeti képviselők így elengedték, egy olyan cél érdekében, amely pillanatnyilag nem szolgálja Hajdúszoboszló érdekét, ez a Szent István park fejlesztése. Véleményem szerint ez most időszerűtlen, és nagyon sajnálom azt a sok embert, akik biztatva lettek, és most negatív dolgot kell nekik mondani, ezért hezitálok a napirendi javaslat elfogadásán.

Harsányi István: van-e további hozzászólás?– amennyiben nincs kérem szavazzunk. Aki az előterjesztést támogatja, kérem kézfeltartással jelezze.

A Pénzügyi és Gazdasági Bizottság 4 igen (Harsányi István, Mester József, Nagy Attila, Tóth Márta) és 1 tartózkodás szavazattal (Dr. Sóvágó László) és ellenszavazat nélkül elfogadta a határozati javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**44/2020. (VI. 24.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja 2020. évi költségvetési rendelet módosítására javaslatot és rendelettervezetet és javasolja elfogadásra Hajdúszoboszló Város Önkormányzata Képviselő-testületének.**

Határidő: 2020. június 25.

Felelős: bizottsági elnök

1. **napirend**

***Előterjesztés pótelőirányzat biztosítására. (képviselő-testületi ülés 07. napirend)***

Harsányi István: van-e kiegészítés?

Lőrincz László: a közbeszerzési eljárást két időponthoz érdemes kapcsolni, az egyik az oktatási év (szeptember), a másik a gazdasági év (január). Eredetileg a szeptemberi tanévkezdéshez igazítottuk volna az élelmezési nyersanyagok beszerzését. A kulturális bizottsági ülésen elhangzottak alapján nincs akadálya a januári kezdésnek. Az előkészítési munkákat ebben az évben le kell folytatni, a közbeszerzési tanácsadásra betervezett összeg egy része (50%) áthúzódik a következő évre. Az intézmény igazgatójával történt egyeztetés szerint a közbeszerzési eljárás költéségének felét ebben az évben kigazdálkodja az intézmény, a másik felét jövő évben betervezi a költségvetésébe.

Mester József: a kulturális bizottság ülésén az volt felvetés, hogy valószínűleg többletköltség várható az élelmiszer beszerzésében, és így a közbeszerzési eljárás indokolt-e?

Lőrincz László: a közbeszerzés kötelező, ezt más formában nem lehet, mindenképp közbeszerzési eljárással kell megoldani a beszerzést. Nyílván ezt becsülni nem lehet, meg prejudikálni sem, hogy többe fog kerülni, a bizottsági ülésen azt mondtam, hogy egy ilyen közbeszerzési eljárást már korábban lefolytattunk intézményi körben, és abból az derült ki, hogy a közbeszerzési eljárással beszerzett cikkek nem lettek akkor olcsóbbak.

Az értékhatár miatt ez egy uniós közbeszerzés, a beszerzést termékcsoportokra bontjuk, hogy részajánlatokat lehessen tenni. Nem egy nagy multi céget szeretnénk helyzetbe hozni, hanem jó lenne, ha kisebb cégek is részt tudnának venni ebben a pályázatban. Jelenleg 34 termékcsoportot jelöltünk, valószínű a pályázati kiírásban ettől kevesebb lesz, de ez még csak munkaanyag szintjén van.

Czeglédi Gyula: az is lehet, hogy okafogyottá válik most ez a dolog, mert a testület korábban már döntött arról, hogy ezt az eljárást le kell folytatni. A korábbi eljárás óta a piaci viszonyok nagyon sokat változtak, tehát kötelező, hogy megméressük magunkat egy ilyen nagy beszállítás esetén. Az elmondottak szerint ez most nem igényel többletforrást, úgy gondolom a határozati javaslatot kellene úgy módosítani, hogy az intézmény ebben az évben az eljárás költségének 50 %-át kigazdálkodja, a másik 50 % a jövő évi költségvetést fogja terhelni.

Dr. Sóvágó László: ha most kiírnak egy közbeszerzést, az biztos, hogy többe fog kerülni, mint a 8-10 évvel ezelőtti árak, csak ebben az évben 15-20 %-kal emelkedtek az élelmiszerárak. Nehogy a végén a közbeszerzés kiírása súlyos veszteségeket eredményezzen. Ha van egy megkötött szerződés fix áron, az jóval alacsonyabb, mint egy új szerződés létrehozása, mert ott az új árakra lesznek tekintettel.

Lőrincz László: úgy gondolom nem az a kérdés, hogy a 8-10 évvel ezelőtti árakhoz viszonyítva hogyan alakulnak az eljárás során a beszerzési árak, hanem, hogy a jelenlegi beszerzési árakhoz képest hogyan fog alakulni. Nyílván meg van lehetősége, hogy több lesz, de ezt most előre nem tudhatjuk. Ez nem befolyásolhatja a döntést, mert az már meg van, és ez kötelező az önkormányzat részére, most csak a pótigényről tárgyalunk.

Czeglédi Gyula: a jelenlegi beszerzés milyen áron történik?

Nagyné Dede Adél: minden évben a nyersanyag norma emelésnél vettünk figyelembe 5-7 %-os áremelést, keretszerződések voltak, eddig sem fix árakon dolgoztunk. Akár napi árakon vásárolhatunk, illetve akciós árakon, egyébként listából vásárolhatunk. Gyakorlatilag az élelmezésvezetők gazdálkodják ki a meghatározott norma alapján.

Harsányi István: van-e hozzászólás, vélemény? – amennyiben nincs kérem szavazzunk. Aki a módosított határozati javaslatot – a HGSZI ebben az évben kigazdálkodja a közbeszerzési eljárás költéségének 50 %-át, a másik 50 %-ot az önkormányzat betervezi a jövő évi költségvetésbe - támogatja, kérem kézfeltartással jelezze.

A Pénzügyi és Gazdasági Bizottság 4 igen (Harsányi István, Mester József, Nagy Attila, Tóth Márta) és 1 tartózkodás szavazattal (Dr. Sóvágó László) és ellenszavazat nélkül elfogadta a határozati javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**45/2020. (VI. 24.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja és javasolja elfogadásra Hajdúszoboszló Város Önkormányzata Képviselő-testületének, hogy a Hajdúszoboszlói Gazdasági Szolgáltató Intézmény az élelmezéshez szükséges alapanyagok közbeszerzési eljárása költségeinek (8.890.000 Ft) felét 2020. évben kigazdálkodja, a másik fele a 2021. évi költségvetésben eredeti előirányzatként betervezésre kerül.**

Határidő: 2020. június 25.

Felelős: bizottsági elnök

1. **napirend**

***Előterjesztés a Hajdúszoboszlói Turisztikai Nonprofit Zrt. 2020. évi üzleti tervének és marketingkommunikációs tervének elfogadására. (képviselő-testületi ülés 08. napirend)***

Harsányi István: van-e kiegészítés?

Lévay Enikő: a marketing tevékenységünket rugalmasan igazítjuk a körülményekhez, gondolok a határnyitásra, illetve arra, hogy a fürdőben is minden szolgáltatás elérhető legyen. Múlt hét szerdán megnyílt a határ Románia és Magyarország között, pénteken pedig Lengyelország irányából, ezért a marketing tevékenységeket azonnal felerősítettük.

Dr. Sóvágó László: mind az anyagra vonatkozóan, mind a vezető felkészültégét illetően súlyos aggályaink vannak, ezt a testületi ülésen fogom elmondani, ezért most a szavazásnál tartózkodom.

Harsányi István: van-e kérdés? hozzászólás? – amennyiben nincs kérem szavazzunk. Aki az előterjesztést támogatja, kérem kézfeltartással jelezze.

A Pénzügyi és Gazdasági Bizottság 4 igen (Harsányi István, Mester József, Nagy Attila, Tóth Márta) és 1 tartózkodás szavazattal (Dr. Sóvágó László) és ellenszavazat nélkül elfogadta a határozati javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**46/2020. (VI. 24.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a Hajdúszoboszlói Turisztikai Nonprofit Kft. 2020. évi üzleti tervét, a hozzátartozó marketingkommunikációs tervvel együtt és javasolja elfogadásra Hajdúszoboszló Város Önkormányzata Képviselő-testületének.**

Határidő: 2020. június 25.

Felelős: bizottsági elnök

1. **napirend**

***Előterjesztés bérleti díj módosítás iránti kérelemről. (képviselő-testületi ülés 14. napirend)***

Harsányi István: van-e kiegészítés? kérdés? vélemény? – amennyiben nincs kérem szavazzunk. Aki az előterjesztést támogatja, kérem kézfeltartással jelezze.

A Pénzügyi és Gazdasági Bizottság 5 igen szavazattal (Harsányi István, Dr. Sóvágó László, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**47/2020. (VI. 24.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a bérleti díj módosítás iránti kérelemről előterjesztést és határozati javaslatot, és javasolja elfogadásra a képviselő-testületnek az alábbiak szerint:**

**Hajdúszoboszló Város Önkormányzata a koronavírussal kapcsolatban kialakult helyzetre való tekintettel a Paintball pálya kialakítása és üzemeltetése céljára bérbeadott Hajdúszoboszló, Liget utca - Böszörményi utca sarkán található 2667/26 hrsz-ú, ingatlan bérleti díjából elengedi a március- április- május havi bérleti díjat azzal, hogy ezen időszak alatt is köteles a bérlő a terület karbantartásáról gondoskodni.**

Határidő: 2020. június 25.

Felelős: bizottsági elnök

1. **napirend**

***Előterjesztés Jókai sor 9. számú pavilon elővásárlási jog gyakorlására. (képviselő-testületi ülés 15. napirend)***

Harsányi István: van-e kiegészítés?

Lőrincz László: délelőtt a Városfejlesztési és Műszaki Bizottság tárgyalta az előterjesztést, az ott felmerült kérdéssel kapcsolatban az önkormányzat jogászát megkerestem. A kérdés az, hogy van-e az önkormányzatnak lehetősége arra, hogy ezeket a bérleti szerződéseket felmondja? mert ha felmondásra kerülnének, akkor az önkormányzat könnyebben hozzá tudna jutni ezekhez az ingatlanokhoz. Lehet olyan pavilon, ami a körforgalommal kapcsolatban útterületbe esik, ott a kisajátítási jogcím fennállhat, de a többi pavilont mindenképp adásvételi szerződéssel tudjuk megszerezni, illetve a közös tulajdon megszüntetésével. A jogtanácsos áttekinti a jelen szerződéseket, és ezt követően készül egy előterjesztés, hogy van-e lehetőség a szerződés felmondására.

Harsányi István: van-e kérdés? vélemény? A műszaki bizottsági ülésen azt a módosított határozati javaslatot fogadtuk el, hogy a testület kérje fel a hivatalt illetve Jegyző urat, keressen más alternatívát arra, hogy ezeket az épületeket az önkormányzat gazdaságosabban megszerezze. A szerződéseket vizsgáljuk át, és amennyiben reális az esélye annak, hogy ezeket felbontsuk, gazdaságos az önkormányzat számára, akkor dolgozzanak ki egy ilyen lehetőséget. A módosított javalathoz van-e vélemény? – amennyiben nincs, kérem szavazzunk, aki az elhangzott módosított javaslatot támogatja, kérem jelezze.

A Pénzügyi és Gazdasági Bizottság 4 igen (Harsányi István, Mester József, Nagy Attila, Tóth Márta) és 1 tartózkodás szavazattal (Dr. Sóvágó László) és ellenszavazat nélkül elfogadta a határozati javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**48/2020. (VI. 24.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága javasolja Hajdúszoboszló Város Önkormányzata Képviselő-testületének, kérje fel a Hivatalt illetve a Jegyzőt, keressenek más alternatívát arra, hogy a Jókai soron található pavilonok gazdaságosan az önkormányzat tulajdonába kerüljenek, vizsgálva a jogi hátteret, gazdasági következményeket.**

Határidő: 2020. június 25.

Felelős: bizottsági elnök

1. **napirend**

***Előterjesztés rendelet módosításra - közterület hasznosítás. (képviselő-testületi ülés 16. napirend)***

Harsányi István: van-e kiegészítés? kérdés? vélemény?

Dr. Sóvágó László: alakul a bóvli, amitől óvtuk az önkormányzatot, eredetileg az volt, hogy népművészeti cikkeket lehet árulni, majd lett belőle ajándék árú, most már „tücsök-bogár” gyakorlatilag minden eladható. Arról volt szó, hogy igényes, hívogató vásár lesz.

Mester József: az igényesség kapcsán a külalakról, a külső megjelenésről volt szó, nem az árú termékekről. A Gábor Áron utcán sem azt kritizáltuk, hogy mit árulnak, hanem hogy milyen körülmények között és hogyan, tehát a helyszínt és annak kialakítását véleményeztük.

Harsányi István: kíván-e még hozzászólni valaki? – amennyiben nem kérem szavazzunk. Aki az előterjesztést támogatja, kérem kézfeltartással jelezze.

A Pénzügyi és Gazdasági Bizottság 4 igen (Harsányi István, Mester József, Nagy Attila, Tóth Márta) és 1 nem szavazattal (Dr. Sóvágó László) és tartózkodás nélkül elfogadta a határozati javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**49/2020. (VI. 24.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a rendelet módosításra - közterület hasznosítás című előterjesztést és a közterület-használat, közterület-hasznosítás helyi szabályairól szóló helyi rendelettervezetet és javasolja Hajdúszoboszló Város Önkormányzata Képviselő-testületének elfogadásra.**

Határidő: 2020. június 25.

Felelős: bizottsági elnök

1. **napirend**

***Előterjesztés külterületi utak felújítása pályázattal kapcsolatosan. (képviselő-testületi ülés 17. napirend)***

Harsányi István: van-e kiegészítés? kérdés? vélemény? – amennyiben nincs kérem szavazzunk. Aki az előterjesztést támogatja, kérem kézfeltartással jelezze.

A Pénzügyi és Gazdasági Bizottság 5 igen szavazattal (Harsányi István, Dr. Sóvágó László, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**50/2020. (VI. 24.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a külterületi utak felújítása pályázattal kapcsolatosan előterjesztést és határozati javaslatot, és javasolja elfogadásra a képviselő-testületnek az alábbiak szerint:**

**Hajdúszoboszló Város Önkormányzatának Képviselő-testülete módosítja a 10/2020. (I.23.) sz. Képviselő-testületi határozatát a Hajdúszoboszló külterületi útjainak felújítása - VP6-7.2.1-7.4.1.2-16 azonosító számú - pályázat keretében, és támogatja az eredeti benyújtott pályázat módosított műszaki tartalma mellett az alább felsorolt külterületi útszakaszok fejlesztését:**

1. **0123 hrsz-ú út 861,2 m hosszon földút stabilizáció;**
2. **038 hrsz-ú út 1121 m hosszon;**
3. **028 hrsz-ú út, (Ádám dűlő) 640 m hosszon meglévő szilárd burkolatú út felújítása;**
4. **020/2 hrsz-ú úton 130 m hosszon meglévő szilárd burkolatú út felújítása;**
5. **Fácán dűlő 10087/1 hrsz, 10087/2 hrsz, 750 m + 295 m, összesen 1045 m hosszban földút stabilizáció;**
6. **Szőlő dűlő, 10574 hrsz, 10573 hrsz, 10951 hrsz, 458 m hosszon földút stabilizáció;**
7. **0114/144 hrsz-ú úton, 594 m hosszon földút stabilizáció;**
8. **9035 hrsz-ú úton, 220 m hosszon földút stabilizáció;**
9. **0132 hrsz-ú úton, 378 m hosszon földút stabilizáció;**
10. **Nyereg dűlő, 0522 hrsz, 1221 m hosszon földút stabilizáció;**
11. **Nádudvari dűlő folytatása, 9319 hrsz-en 322 m hosszon földút stabilizáció;**
12. **Vízház dűlő, 0520 hrsz, 580 m hosszban földút stabilizáció.**

Határidő: 2020. június 25.

Felelős: bizottsági elnök

1. **napirend**

***Előterjesztés pályázati lehetőségről. (képviselő-testületi ülés 18. napirend)***

Harsányi István: van-e kiegészítés?

Szilágyiné Pál Gyöngyi: az ülés előtt kiosztásra került a módosított előterjesztésünk, amelyik utat javasoltuk a felújításra, annak a besorolása az ingatlannyilvántartás szerint lakótelep, erre pedig nem lehet pályázni. Az 1. sz. mellékletben szereplő utak felújítása mind indokolt, ezek közül a Kádár utcát javasolnánk felújításra. A tervvel rendelkezünk, azt gondolom, hogy a kivitelezési költség, vélhetően még viselhető az önkormányzat jelenlegi anyagi körülményeire tekintettel.

Harsányi István: van-e kérdés? vélemény? – amennyiben nincs kérem szavazzunk. Aki támogatja a Kádár utca felújítását, kérem kézfeltartással jelezze.

A Pénzügyi és Gazdasági Bizottság 5 igen szavazattal (Harsányi István, Dr. Sóvágó László, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**51/2020. (VI. 24.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a pályázat benyújtását a helyi önkormányzatokért felelős miniszter és az államháztartásért felelős miniszter egyetértésével meghirdetett a Magyarország 2020. évi központi költségvetéséről szóló 2019. évi LXXI. törvény 3. melléklet II. 2. pont a), b) és c) pontok szerinti „Önkormányzati feladatellátást szolgáló fejlesztések támogatására” elnevezésű felhívásra.**

**A Bizottság fejlesztési célként támogatja és javasolja elfogadásra Hajdúszoboszló Város Önkormányzata Képviselő-testületének a Kádár utca előterjesztés szerinti megvalósítását, továbbá, hogy a pályázat konkrét műszaki tartalmáról, az igényelt támogatás és vállalt önerő mértékéről külön előterjesztés keretében hozzon döntést.**

Határidő: 2020. június 25.

Felelős: bizottsági elnök

1. **napirend**

***Előterjesztés a Gönczy Pál u. 7. szám alatti konyha előtető felújításával kapcsolatosan. (képviselő-testületi ülés 20. napirend)***

Harsányi István: van-e kiegészítés? – kérdés? – vélemény? – amennyiben nincs, kérem szavazzunk. Aki az előterjesztést támogatja, kérem jelezze.

A Pénzügyi és Gazdasági Bizottság 5 igen szavazattal (Harsányi István, Dr. Sóvágó László, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**52/2020. (VI. 24.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a Gönczy Pál u. 7. szám alatti konyha előtető felújításával kapcsolatosan előterjesztést és határozati javaslatot és javasolja elfogadásra a képviselő-testületnek az alábbiak szerint:**

**Hajdúszoboszló Város Önkormányzatának Képviselő-testülete legfeljebb bruttó 1.458.000 Ft keretösszeget biztosít a 2020. évi költségvetés intézményfelújítási kerete terhére a Hajdúszoboszlói Gazdasági Szolgáltató Intézmény részére a Gönczy Pál u. 7. szám alatt működő konyha épületén található előtető helyreállítási költségeként.**

Határidő: 2020. június 25.

Felelős: bizottsági elnök

1. **napirend**

***Előterjesztés a Bocskai Rendezvényközpont beázással kapcsolatos helyreállításáról. (képviselő-testületi ülés 21. napirend)***

Harsányi István: a helyszínen voltunk az intézmény állapotát megnézni, és láthattuk a beázás nyomait, mindenképp indokolt az intézmény felújítása. A helyreállítás költségének a biztosító által fizetett kártérítéssel csökkentett összeget mindenképp ki kell fizetni a munka elvégzésére, mert egyébként az állaga veszélyeztetve van az intézménynek.

Van-e kérdés? vélemény? – amennyiben nincs kérem szavazzunk. Aki az előterjesztést támogatja, kérem kézfeltartással jelezze.

A Pénzügyi és Gazdasági Bizottság 5 igen szavazattal (Harsányi István, Dr. Sóvágó László, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**53/2020. (VI. 24.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja és javasolja elfogadásra, hogy Hajdúszoboszló Város Önkormányzatának Képviselő-testülete legfeljebb bruttó 1.500.000 Ft keretösszeget biztosítson a 2020. évi költségvetés intézményfelújítási kerete terhére a Kovács Máté Városi Művelődési Központ és Könyvtár részére a Bocskai Rendezvényközpont beázásával kapcsolatos helyreállítási költségeire.**

Felelős: bizottsági elnök

Határidő: 2020. június 25.

1. **napirend**

***Előterjesztés közterület használati kérelemről - street gokart. (képviselő-testületi ülés 22. napirend)***

Harsányi István: van-e kiegészítés? – kérdés? – vélemény? – amennyiben nincs, kérem szavazzunk. Aki az előterjesztést támogatja, kérem jelezze.

A Pénzügyi és Gazdasági Bizottság 5 igen szavazattal (Harsányi István, Dr. Sóvágó László, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**54/2020. (VI. 24.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja és javasolja elfogadásra Hajdúszoboszló Város Önkormányzata Képviselő-testületének Street Gokart kölcsönzés céljára a 2020. évben a Hungarospa Zrt. fürdő gazdasági bejárata előtti 30 m2-es terület bérbeadását Szőke József egyéni vállalkozó részére, 7.500 Ft/nap bérleti díj ellenében, 2020. július 1. – 2020. augusztus 31. közötti időszakra vonatkozóan, az 1. mellékletben foglaltaknak megfelelően.**

Határidő: 2020. június 25.

Felelős: bizottsági elnök

1. **napirend**

***Előterjesztés közterület használati kérelemről – spray festés. (képviselő-testületi ülés 23. napirend)***

Harsányi István: van-e kiegészítés?

Szilágyiné Pál Gyöngyi: Alpolgámester asszonnyal egyeztettem az előterjesztést a tekintetben, hogy július 04-05-én lesz egy rendezvény a strand előtti téren, és hogy lehetőleg ebben az időszakban ne engedjük kérelmező részére ezen közterület használatát. A határozatban úgy írtuk, hogy július 01.- és augusztus 31. között bármikor igénybe veheti a területet, de korlátozva lesz a tevékenysége. Kértük, hogy a nyári rendezvények időpontjait kapja meg az iroda, mert valószínűleg a rendezvények ideje alatt nem csak a spray festés, hanem más vállalkozók tevékenysége is korlátozva lesz, hogy ne legyen ebből konfliktus.

Harsányi István: van-e kérdés? –vélemény? – amennyiben nincs, kérem szavazzunk

Aki az előterjesztést támogatja, kérem kézfeltartással jelezze.

A Pénzügyi és Gazdasági Bizottság 5 igen szavazattal (Harsányi István, Dr. Sóvágó László, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**55/2020. (VI. 24.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja és javasolja elfogadásra Hajdúszoboszló Város Önkormányzata Képviselő-testületének Hlásznyik Attila sprayfestő kérelmét és a főszezoni időszakban (2020. július 1. és 2020. augusztus 31. közötti időszakban) a 12/2019. (IV.25.) közterület-használat, közterület-hasznosítás helyi szabályairól szóló rendeletében foglalt F jelű hely használatát biztosítani számára 70.000 Ft/hó díj ellenében. A kérelmezőt utószezoni időszakban előbérleti jog illeti meg 50.000 Ft/hó díj ellenében.**

Határidő: 2020. június 25.

Felelős: bizottsági elnök

1. **napirend**

***Előterjesztés a Bocskai Múzeum fejlesztéshez kapcsolódó többletforrás igényről. (képviselő-testületi ülés 24. napirend)***

Harsányi István: most kaptuk meg az anyagot, kérem Főmérnök asszonyt ismertesse.

Szilágyiné Pál Gyöngyi: a probléma abból adódik, hogy nem csak az új épületrész fog megvalósulni, hanem a régi épülettel össze lesz építve, és a régi épületnek a födém szerkezete nincs olyan állapotban, ami elbírja ezt az összeépítést. A födém felújításának költsége jelentős, 18.753.550 Ft a pótmunka díja, amit kénytelenek vagyunk elfogadni amiatt, hogy a beruházás befejeződjön. A kivitelező még nem nyilatkozott a beruházás befejezési határidő vonatkozásában, ezt még a műszaki ellenőrrel egyeztetni kell, hogy mennyi az a tényleges idő, ami a pótmunka végzéshez szükséges. Előreláthatóan augusztus vége, a pályázat szempontjából év végéig van lehetőségünk ezt a projektet befejezni, tehát ilyen szempontból nem csúszunk a kivitelezéssel.

Dr. Sóvágó László: nem fogom megszavazni. Ez egy meglévő és állandóan felszínre kerülő probléma, ez valakinek a felelőtlensége, korábban is volt már ilyen, ezt meg kell szüntetni, most itt a lehetőség erre. Aki most ezt a pótmunkát kéri, azt a fáradságot nem vette, hogy felmenjen a tetőre, mert ezt látni kellett volna, hogy a két tető nem illeszthető, az egyik tető jelentős felújítása nélkül egymáshoz. Ez olyan durva hiba, úgy gondolom mindenképp felelősségre kell vonni az illetékest, ez nem egy rejtett hiba, ezt látni kellett volna.

Harsányi István: van-e kérdés? vélemény? – amennyiben nincs kérem szavazzunk. Aki az előterjesztést támogatja, kérem kézfeltartással jelezze.

A Pénzügyi és Gazdasági Bizottság 4 igen (Harsányi István, Mester József, Nagy Attila, Tóth Márta) és 1 nem szavazattal (Dr. Sóvágó László) és tartózkodás nélkül elfogadta a határozati javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**56/2020. (VI. 24.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja és javasolja elfogadásra Hajdúszoboszló Város Önkormányzata Képviselő-testületének a TOP-1.2.1-15-HB1-2016-00020 azonosító számú, „Magyar Szürkék Útja - kulturális tematikus útvonal Hajdú-Bihar megyében” elnevezésű projekt „Bocskai István Múzeum bővítése és felújítása” építési beruházás megvalósításhoz szükséges 18.753.550 Ft összeget a 2020. évi városi költségvetés 1. sz. melléklet általános tartalékok terhére biztosítani.**

Határidő: 2020. június 25.

Felelős: bizottsági elnök

***Egyebek***

Harsányi István: van-e valakinek bejelentenivalója, kérdése?

Szilágyiné Pál Gyöngyi: két témában szeretném tájékoztatni a bizottságot, az egyik, hogy a **Járóbeteg-Ellátó Centrumban a rámpa építés** elkezdődött. A feltárásokat követően megtalálták azt az elektromos betáp kábelt, amiről nem volt információ, a tervek sem tartalmazták, így nem kerülhetett be a kiviteli ajánlatkérésbe sem. A munka továbbfolytatásához a kivitelező pótmunkaigénnyel fog élni az önkormányzat felé, ennek a nagyságrendjét még nem tudjuk, ezt a műszaki ellenőrrel le kell egyeztetni, ugyanis a rámpa alapozása teljesen ráesik erre az elektromos kábelre, tehát mindenképp ki kell váltani. Felhatalmazást kérünk a bizottságtól, hogy ezt a folyamatot elindíthassuk, ha tisztázódott, hogy a kivitelező által vázolt pótmunka igény jogszerű, és megalapozott, akkor ezt a pótmunkát megrendelnénk kivitelezőtől, hogy minél hamarabb befejeződhessen a munka. Nem gondolom, hogy nagy összegről van szó, a következő ülésen tájékoztatnánk a bizottságot és képviselő-testületet, hogy mi történt ebben a kérdésben.

Másik téma a **szabadtéri színpad** **működtetésével kapcsolatos problémák.** A garanciális javításokon túl az öltöző továbbra is beázik, a létesítmény két oldalán elhelyezett elektromos szekrények is beáznak, ami baleset- és életveszélyes, tehát ezeket mindenképp el kell hárítani a nyitásig. Ami kardinális, és jelentős a rendezvények lefolytatására óriási hatással van az elektromos megtáplálás kérdése, az erősáram és a gyengeáram egymást zavarja, és a hangosítás így nem tud tökéletesen működni. Az színpad két oldalán úgynevezett cedrál burkolat került kiépítésre, és az üzemeltető elmondása alapján egy erőteljesebb hanghatás ezt a cedrál burkolatot rezegteti, és élvezhetetlen a hangosítás. Üzemeltető azt nyilatkozta, hogy így nem tudja üzemeltetni a létesítményt.

A probléma most került a művelődési központ részéről bejelentésre, elmondásuk szerint ők ezt tavaly nyáron többször jelezték, de ennek nem adtak hangot, azóta volt többször bejárás, felénk nem lett jelezve, jegyzőkönyvekben nincs rögzítve.

Főépítész úr, aki egyben a létesítmény tervezője arra tett javaslatot, hogy bontsa vissza a kivitelező a burkolatot sűrítse be a tartó szerkezet rögzítését a cedrál bukolatnak, úgy gondolja megoldást jelenthet, de ez nem biztos, garanciát nem tud rá vállalni, hogy ez megszünteti teljes a problémát. A műszaki ellenőr megoldási javaslata drasztikusabb, bontassa vissza az önkormányzat a burkolatot, és egyszerűen vakoljuk be, és maradjon egy vakolt, színezett felület.

Kevés az idő, még nem látjuk a megoldást, és ráadásul ez nem is garanciális kérdés, tehát bármilyen megoldás lesz, jelentős összegbe kerül az önkormányzatnak. Gyors beavatkozásra lenne szükség, amire jelen pillanatban felhatalmazásunk nincs.

Mester József: van egy rosszul megtervezett, rosszul kivitelezett épület, amiben még nem várt hibák is előjöttek, és szezon előtt vagyunk egy héttel, és gyors megoldást kellene találni.

Dr. Sóvágó László: a felelősségre vonást itt is szükségesnek tartom akár tervezői hiba, akár kivitelezői hiba okozza a jelzett , és megoldásra váró problémákat.

Harsányi István: szavazzunk a Járóbeteg-Ellátó Centrum rámpa építéshez kapcsolódó elektromos kábel kiváltásról. Aki egyetért a pótmunka megrendelésével, kérem jelezze.

A Pénzügyi és Gazdasági Bizottság 5 igen szavazattal (Harsányi István, Dr. Sóvágó László, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**57/2020. (VI. 24.) VMB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja és javasolja Hajdúszoboszló Város Önkormányzata Képviselő-testületének a Járóbeteg-Ellátó Centrum épületében működő Védőnői Szolgálat megközelítését szolgáló rámpa építése kapcsán felmerülő nagyfeszültségű vezetékek áthelyezésével járó pótmunka - a műszaki ellenőr által jóvágyott - költségét biztosítani, melynek mértékéről a soron következő ülésen tájékoztatót kér.**

Határidő: 2020. június 25.

Felelős: bizottsági elnök

Harsányi István: a szabadtéri színpaddal kapcsolatos problémáknál későbbi döntés szükséges, amikor már látjuk, hogy milyen módon lehet megoldani ezeket a problémákat.

Van-e valakinek még bejelentenivalója, kérdése? - amennyiben nincs köszönöm az aktív részvételt, további szép napot kívánok!

A Pénzügyi és Gazdasági Bizottság elnöke 1516 órakor az ülést bezárta.

A Bizottság által tárgyalt képviselő-testületi előterjesztések a képviselő-testület 2020. február 20-ai üléséről készített jegyzőkönyv mellékletét képezik.

**K.m.f**

**Harsányi István Mester József**

***bizottsági elnök bizottsági tag***

**Balla Lászlóné**

***jegyzőkönyvvezető***